Man sterf in Kya Sands-huisbrand(Foto verskaf deur ER24) ŉ Man is Woensdag dood toe ŉ brand in ŉ huis in Kya Sands, noord van Johannesburg, uitgebreek het. Ross Campbell, woordvoerder van ER24, se paramedici het omstreeks 12:00 saam met die brandweer op die toneel in die Farmall-distrik opgedaag. “ŉ Klein houthuisie het in ligte laaie gestaan. Toe die brand geblus is, is die liggaam van ŉ bejaarde man in die huis gevind.” Die man is op die toneel dood verklaar. Die oorsaak van die brand en die identiteit van die man is nog nie bekendgemaak nie. “Die brandweer en die polisiediens was op die toneel vir verdere ondersoek,” het Campbell bygevoeg.